Nicolae Ciucă a făcut mai multe declarații la evenimentul de semnare a finanţării pentru noul spital din Sectorul 6. Documentul a fost semnat între Primăria Sectorului 6 şi Banca de Dezvoltare a Consiliului Europei.
Nicolae Ciucă a oferit mai multe informații
„Ciprian Ciucu vorbeşte de acest proiect de cel puţin doi ani şi jumătate, dacă nu trei. Printre primele obiective pe care le-am discutat legate de ceea ce vrea să facă, în ordinea priorităţilor, acest spital a fost permanent în discuţiile noastre, atât în bilateral cât şi la nivelul PNL. Pentru prima dată, după 45 de ani, în Bucureşti se demarează proiectul unui spital generalist nou. Este clar că din 1979 nu s-a mai construit niciun spital nou”, a spus Nicolae Ciucă.
De asemenea, el a arătat că acest spital nu este destinat doar pentru cetăţenii sectorului 6. Este destinat pentru toţi cei care locuiesc în zona adiacentă Capitalei şi vine cu un nou standard, spune politicianul.
„Odată ce va fi realizat, vom avea un standard de referinţă care va putea fi aplicat şi preluat de toţi cei care vor dezvolta astfel de proiecte”, a completat Ciucă.
Șeful PNL a mai spus că „toţi cei care se înscriu într-o astfel de cursă electorală, trebuie să fie primarii cetăţenilor, primarii oamenilor, pentru că pentru ei îndeplinesc toate aceste obiective”.
„Toate proiectele pe care Ciprian Ciucu l-a identificat în dialogul, în relaţia pe care a avut-o permanent cu cetăţenii şi toată această activitate scoate în evidenţă obiectivele pe care primarii Partidului Naţional Liberal le-au avut, în nume propriu, atunci când şi-au constituit echipa, şi au candidat şi s-au angajat în activitatea. administraţiei locale. La fel este şi la nivel naţional”, a conchis Ciucă.
Sebastian Burduja a fost și el prezent la eveniment
La eveniment a fost prezent și Sebastian Burduja. El a declarat că momentul marchează „un semnal pentru toţi bucureştenii că se poate şi în Bucureşti”.
„Faptul că după 45 de ani Ciprian Ciucu şi echipa sa construiesc un spital nou în Bucureşti trebuie să fie un semnal pentru toţi bucureştenii că se poate şi în Bucureşti”, a spus el.
Candidatul PNL la Primăria Capitalei a spus că bucureştenii care merg într-un spital riscă să plece mai bolnavi decât au intrat în spitale.
„Chiar dacă astăzi nu avem o strategie în domeniul sănătăţii, în Bucureşti, chiar dacă astăzi nu avem digitalizare în spitalele care ţin de Primăria Capitalei, chiar dacă astăzi nu avem infrastructură, echipamente şi de cele mai multe ori, din păcate, bucureştenii care merg într-un spital riscă să plece mai bolnavi decât au intrat în spitale (..) asta este realitatea tristă”, a arătat Burduja.
El a conchis prin a spune că sunt necesare „idei mari în Bucureşti, pentru un oraş mare”.